# Calamansi

Calamansi és un híbrid de cítrics originari de les Filipines que també es conrea a les illes de Borneo, Sumatra i Cèlebes, Malàisia i Brunei, així com en regions del sud de la Xina i Taiwan. És un híbrid entre el cumquat i el mandariner. La fruita és una font de vitamina C.
El calamansi és omnipresent a la gastronomia filipina, és de gust àcid i s'utilitza en diversos condiments, begudes, plats, marinatges i conserves. També s'utilitza com a ingredient a les cuines de Malàisia i Indonèsia. La melmelada de calamansi s'elabora de la mateixa manera que la melmelada de taronja.
A la gastronomia de les Filipines, el suc s'empra per a marinar i condimentar peixos, aus i carn de porc. També s'utilitza com a ingredient en plats com el sinigang (un brou de carn agre o marisc) i el kinilaw (peix cru marinat en vinagre i/o sucs de cítrics), i molt habitualment com a condiment en plats com el pancit o el lugaw, o en el sawsawan de suc de calamansi, salsa de soia (toyomansi) i salsa de peix (patismansi).
A Filipines és la quarta fruita més conreada, per darrere del plàtan, el mango i la pinya. Es conrea principalment pels seus extractes de suc que s'exporten, principalment, als Estats Units d'Amèrica, Japó, Corea del Sud, Canadà i Hong Kong. Les Filipines exporten entre 160.000 i 190.000 tones de suc de calamansi cada any. Els principals centres de producció són Mimaropa, Luzon Central i la península de Zamboanga. El seu cultiu s'ha estès des de les Filipines pel sud-est asiàtic, l'Índia, Hawaii, les Índies Occidentals i Amèrica Central i del Nord, encara que només a petita escala.
A les zones subtropicals i a l'Amèrica del Nord de clima temperat, es conrea com a planta ornamental en jardins i hivernacles. La planta és especialment atractiva quan hi ha fruits. Al Regne Unit, aquesta planta va guanyar l'Award of Garden Merit de la Reial Societat d'Horticultura el 2017.

## Referències

* ↑ Mabberley, D. J. Blumea, 49, 2, 2004, pàg. 481–498. DOI: 10.3767/000651904X484432.
* ↑ «Calamondin». Merriam-Webster. [Consulta: 11 novembre 2018].
* ↑ Tacio, Henrylito D. «Health benefits of calamansi». BusinessMirror, 11-04-2019. [Consulta: 18 octubre 2020].
* ↑ «Philippine Lemon». Stethnews.com, 04-05-2015. Arxivat de l'original el 22 novembre 2020. [Consulta: 8 octubre 2020].
* ↑ «Citrofortunella Mitis – (Plants): Definition». Arxivat de l'original el 3 juliol 2019. [Consulta: 22 febrer 2009].
* ↑ PENNISTON, KRISTINA L.; NAKADA, STEPHEN Y.; HOLMES, ROSS P.; ASSIMOS, DEAN G. Journal of Endourology, 22, 3, 3-2008, pàg. 567–570. DOI: 10.1089/end.2007.0304. ISSN: 0892-7790. PMC: 2637791. PMID: 18290732.
* 1 2 Rodeo, Arlan James D. «The Philippine Fruit Industry: An Overview». A: International Training Workshop on Cultivation Techniques for Fruit Trees, 10-24 October 2016. Jiangxi Academy of Agricultural Sciences, 2016.
* ↑ «Citrus ID: Fact Sheet: Calamondin». idtools.org. [Consulta: 1r juny 2022].
* ↑ Mabberley, D.J.. The Plant Book. A Portable Dictionary of the Higher Plants. Cambridge: Cambridge University Press, 1987. ISBN 0-521-34060-8.
* ↑ «RHS Plantfinder - Citrus × microcarpa». [Consulta: 12 gener 2018].
* ↑ «AGM Plants - Ornamental». Royal Horticultural Society, 01-07-2017. [Consulta: 24 gener 2018].